Gold Fields juig oor 'gouer' weivelde | Netwerk24
Deur William Horne 13 Februarie 2020 08:19
Gold Fields het 'n skitterende jaar agter die rug nadat veral die goudprys beduidend toegeneem het.
Die maatskappy het Woensdag sy resultate vir die jaar tot einde Desember uitgereik en 'n enorme toename in sy wins aangeteken.
Op 'n jaargrondslag het Gold Fields 'n 1 170%-toename in sy wins gehad. Genormaliseerde wins vir 2019 het tot $343 miljoen gestyg vanaf 2018 se $27 miljoen.
Die grootste drywer hiervan is Gold Fields se beduidende verbetering in sy kontantvloei. Sy netto kontantvloei posisie het in Desember 2019 op $249 miljoen gestaan, terwyl hy 'n negatiewe kontantvloei van $122 miljoen in Desember 2018 gehad het. Die goudprys het wel in dieselfde tydperk beduidend toegeneem.
South Deep het vir die eerste keer in meer as tien jaar in November 'n wins gemaak en sal slegs oop bly as hy dié tendens kan voortsit tot en met Februarie 2021.
Die maatskappy het wel 'n dividend van R0,91 vir Desember 2019 aangekondig wat betaalbaar sal wees op 16 Maart 2020. Dit bring die totale dividende vir 2019 tot op R1,60 te staan.